CELEX: 32014D0768
Language: lt
Date: 1414627200000
Title: 2014/768/ES: 2014 m. spalio 30 d. Komisijos įgyvendinimo sprendimas, kuriuo nustatomas valstybės narės pagal Europos Parlamento ir Tarybos direktyvą 2010/75/ES teikiamos informacijos apie naftos ir dujų perdirbimo gamyklose taikomus integruoto teršalų išmetimo valdymo metodus tipas, forma ir periodiškumas (pranešta dokumentu Nr. C(2014) 7517)  Tekstas svarbus EEE

1.11.2014   
            
            
               LT
            
            
               Europos Sąjungos oficialusis leidinys
            
            
               L 315/15
            
         KOMISIJOS ĮGYVENDINIMO SPRENDIMAS
   2014 m. spalio 30 d.
   kuriuo nustatomas valstybės narės pagal Europos Parlamento ir Tarybos direktyvą 2010/75/ES teikiamos informacijos apie naftos ir dujų perdirbimo gamyklose taikomus integruoto teršalų išmetimo valdymo metodus tipas, forma ir periodiškumas
   
      
         (pranešta dokumentu Nr. C(2014) 7517)
      
   
   (Tekstas svarbus EEE)
   
      (2014/768/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. lapkričio 24 d. Europos Parlamento ir Tarybos direktyvą 2010/75/ES dėl pramoninių išmetamų teršalų (taršos integruotos prevencijos ir kontrolės) (1), ypač į jos 72 straipsnio 2 dalį,
   kadangi:
   
               (1)
            
            
               Komisijos įgyvendinimo sprendime 2014/738/ES (2) pateikiamos išvados dėl naftos ir dujų perdirbimo geriausių prieinamų gamybos būdų (toliau – GPGB išvados). Naudodamosi tame sprendime nustatytomis 57 ir 58 GPGB išvadomis valstybės narės gali integruoto teršalų išmetimo valdymo metodą naudoti iš tam tikrų techninių mazgų išmetamiems azoto oksidų (NOx) ir sieros dioksido (SO2) teršalams;
            
         
               (2)
            
            
               naftos ir dujų perdirbimo gamyklos yra reikšmingi į orą išmetamų teršalų, ypač sieros dioksido ir azoto oksidų, šaltiniai. Jei perdirbimo gamyklose būtų naudojami integruoto teršalų išmetimo valdymo metodai, tai taptų pagrindiniu šių gamyklų aplinkosauginį veiksmingumą lemiančiu veiksniu;
            
         
               (3)
            
            
               būtina nustatyti konkrečius ataskaitų teikimo reikalavimus, kad Komisija galėtų įvertinti, ar 57 ir 58 GPGB išvados taikomos tinkamai, o ypač patikrinti, ar integruoto teršalų išmetimo valdymo metodas yra parengtas, įgyvendintas ir taikomas taip, kad pagal tose GPGB išvadose nustatytą principą būtų gaunamas aplinkos atžvilgiu lygiavertis rezultatas;
            
         
               (4)
            
            
               reikėtų nustatyti, kokio tipo informaciją, susijusią su 57 ir 58 GPGB išvadose aprašytų integruoto teršalų išmetimo valdymo metodų įgyvendinimu, turėtų teikti valstybės narės, ir kad ta informacija turėtų apimti įgyvendintų metodų svarbių struktūrinių ypatybių aprašymą, nustatytas susijusias išmetamų teršalų ribines vertes, taip pat susijusią stebėsenos sistemą ir jos rezultatus;
            
         
               (5)
            
            
               pagal Direktyvos 2010/75/ES 72 straipsnio 1 dalį valstybės narės turi užtikrinti, kad informacija apie geriausių prieinamų gamybos būdų taikymą būtų prieinama elektronine forma. Siekiant užtikrinti valstybių narių pateikiamos informacijos nuoseklumą ir suderinamumą, valstybės narės turėtų naudotis elektronine ataskaitos teikimo forma, kurią tuo tikslu parengs Komisija, padedama Europos aplinkos agentūros;
            
         
               (6)
            
            
               šiame sprendime numatytos priemonės atitinka pagal Direktyvos 2010/75/ES 75 straipsnio 1 dalį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Valstybių narių teikiamos ataskaitos
   1.   Valstybės narės Komisijai teikia informaciją apie integruoto teršalų išmetimo valdymo metodų, nustatytų Sprendimu 2014/738/ES priimtose 57 ir 58 GPGB išvadose, įgyvendinimą.
   Pirmoje pastraipoje nurodyta informacija, apimanti 2017, 2018 ir 2019 m., pateikiama taip, kaip nurodyta priede. Informacija teikiama apie kiekvieną naftos ir dujų perdirbimo gamyklą, kurioje į orą išmetamiems azoto oksidų (NOx) arba sieros dioksido (SO2) teršalams taikomas 57 GPGB arba 58 GPGB nustatytas integruoto teršalų išmetimo valdymo metodas.
   2.   Pirmoje dalyje nurodyta informacija, naudojant tuo tikslu pateiktą elektroninę ataskaitos teikimo formą, Komisijai pateikiama vėliausiai iki 2020 m. rugsėjo 30 d.
   2 straipsnis
   Adresatai
   Šis sprendimas skirtas valstybėms narėms.
   
      Priimta Briuselyje 2014 m. spalio 30 d.
      
         
            Komisijos vardu
         
         Janez POTOČNIK
         
            Komisijos narys
         
      
   
   
      (1)  OL L 334, 2010 12 17, p. 17.
   
      (2)  2014 m. spalio 9 d. Komisijos įgyvendinimo sprendimas 2014/738/ES, kuriame pagal Europos Parlamento ir Tarybos direktyvą 2010/75/ES dėl pramoninių išmetamų teršalų pateikiamos išvados dėl naftos ir dujų perdirbimo geriausių prieinamų gamybos būdų (GPGB), OL L 307, 2014 10 28, p. 38.
   
      PRIEDAS
      Komisijai teiktina informacija apie naftos ir dujų perdirbimo gamyklose taikomus integruoto teršalų išmetimo valdymo metodus
      1.   Bendro pobūdžio informacija
      
      
               
                  1.1.
               
               
                  Įrenginio nuorodos numeris – unikalus įrenginio identifikavimo numeris, nustatytas Direktyvos taikymo 2010/75/ES tikslu;
               
            
               
                  1.2.
               
               
                  Įrenginio pavadinimas;
               
            
               
                  1.3.
               
               
                  Ūkio subjekto pavadinimas;
               
            
               
                  1.4.
               
               
                  Įrenginio adresas: gatvė, pašto kodas, miestas ir valstybė.
               
            2.   Informacija apie integruoto teršalų išmetimo valdymo metodų taikymo aprėptį ir taikomas išmetamų teršalų ribines vertes
      
      
               
                  2.1.
               
               
                  Deginimo ir perdirbimo įrenginių, kuriuose taikomi integruoto NOx ir SO2 teršalų išmetimo valdymo metodai, sąrašas ir aprašymas, visų pirma nurodant:
                  
                              a)
                           
                           
                              įrenginio tipą (deginimo įrenginys, skystojo katalizinio krekingo įrenginys, sieros atgavimo iš dujų atliekų įrenginys);
                           
                        
                              b)
                           
                           
                              nominalią šiluminę galią (deginimo įrenginių);
                           
                        
                              c)
                           
                           
                              deginamo kuro tipą (-ai) (deginimo įrenginių);
                           
                        
                              d)
                           
                           
                              ar tai yra naujas ar esamas įrenginys;
                           
                        
                              e)
                           
                           
                              esminius ir struktūrinius pokyčius, pvz., susijusius su eksploatacija ar naudojamu kuru, įvykusius per ataskaitinį laikotarpį ir padariusius poveikį taikomiems su GPGB siejamiems išmetamųjų teršalų kiekiams (GPGB SITK).
                           
                        
            
               
                  2.2.
               
               
                  Pagal integruoto išmetamų teršalų valdymo metodą taikomos NOx ir SO2 teršalų ribinės vertės, nurodant:
                  
                              a)
                           
                           
                              vertes, vienetus, vidurkinimo laikotarpius ir nustatytas (pamatines) sąlygas;
                           
                        
                              b)
                           
                           
                              kaip šios ribinės vertės nustatytos, atsižvelgiant į Sprendime 2014/738/ES nustatytas 57 ir 58 GPGB išvadas;
                           
                        
                              c)
                           
                           
                              kokios išmetamųjų teršalų koncentracijos taikytos kiekvieno susijusio įrenginio atveju, atsižvelgiant į 57 ir 58 GPGB išvadas ir lyginant konkretaus sieros atgavimo iš dujų atliekų įrenginio GPGB SITK ir su GPGB siejamus aplinkosauginio veiksmingumo lygius (GPGB SAVL);
                           
                        
                              d)
                           
                           
                              kokie dūmų dujų srautai (ar kiti koeficientai) naudoti kaip kiekvieno įrenginio svertinis koeficientas ir kaip jie buvo nustatyti;
                           
                        
                              e)
                           
                           
                              kokie kiti elementai ar veiksniai naudoti ribinėms vertėms nustatyti.
                           
                        
            3.   Informacija apie stebėsenos sistemą
      
      
               
                  3.1.
               
               
                  Stebėsenos sistemos, naudojamos integruotai valdomų išmetamų teršalų kiekiui nustatyti, aprašymas.
               
            
               
                  3.2.
               
               
                  Išsami informacija apie matuojamus ir apskaičiuojamus parametrus, atliekamų matavimų tipas (tiesioginis, netiesioginis) ir metodai, naudoti skaičiavimo koeficientai (ir jų pagrindimas) ir stebėsenos dažnumas.
               
            4.   Informacija apie stebėsenos rezultatus
      
      Stebėsenos rezultatų apžvalga siekiant įrodyti, kad laikytasi taikomų GPGB SITK, nustatytų 57 ir 58 GPGB išvadose, ir kad juos taikant į orą išmestas teršalų kiekis buvo lygus arba mažesnis negu būtų buvęs, jei kiekvienam atskiram vienetui būtų taikyti GPGB SITK ir su GPGB siejami aplinkosauginio veiksmingumo lygiai, nurodant bent:
      
                  a)
               
               
                  vidutinę iš visų susijusių įrenginių išmetamų teršalų koncentraciją (mg/Nm3, vienų metų visų mėnesių vidurkius);
               
            
                  b)
               
               
                  bendrą per mėnesį iš visų susijusių įrenginių išmetamą teršalų kiekį (tonomis per mėnesį);
               
            
                  c)
               
               
                  vidutinę iš kiekvieno susijusio įrenginio išmetamų teršalų koncentraciją (mg/Nm3, vienų metų visų mėnesių vidurkius);
               
            
                  d)
               
               
                  kiekvieno susijusio įrenginio dūmų dujų srautą (Nm3/h, vienų metų visų mėnesių vidurkius).